CELEX: 32021D1054
Language: ro
Date: 2021-06-21 00:00:00
Title: Decizia (UE) 2021/1054 a Consiliului din 21 iunie 2021 privind poziția care urmează să fie adoptată, în numele Uniunii Europene, în cadrul Consiliului membrilor Consiliului oleicol internațional, în ceea ce privește standardele comerciale care se aplică uleiurilor de măsline și uleiurilor din resturi de măsline și metoda de analiză pentru stabilirea conținutului de stigmastadiene al uleiurilor vegetale

28.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 227/37
               
            
         DECIZIA (UE) 2021/1054 A CONSILIULUI
         din 21 iunie 2021
         privind poziția care urmează să fie adoptată, în numele Uniunii Europene, în cadrul Consiliului membrilor Consiliului oleicol internațional, în ceea ce privește standardele comerciale care se aplică uleiurilor de măsline și uleiurilor din resturi de măsline și metoda de analiză pentru stabilirea conținutului de stigmastadiene al uleiurilor vegetale
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Acordul internațional din 2015 cu privire la uleiul de măsline și măslinele de masă (denumit în continuare „acordul”) a fost semnat în numele Uniunii în conformitate cu Decizia (UE) 2016/1892 a Consiliului (1) la 18 noiembrie 2016, la sediul din New York al Organizației Națiunilor Unite, sub rezerva încheierii sale la o dată ulterioară. Acordul a intrat în vigoare cu titlu provizoriu la 1 ianuarie 2017 în conformitate cu articolul 31 alineatul (2) din acord.
                  
               
                     (2)
                  
                  
                     Acordul a fost încheiat la 17 mai 2019, în numele Uniunii, prin Decizia (UE) 2019/848 a Consiliului (2).
                  
               
                     (3)
                  
                  
                     În temeiul articolului 7 alineatul (1) din acord, Consiliul membrilor Consiliului oleicol internațional (denumit în continuare „Consiliul membrilor”) urmează să adopte decizii de modificare a standardelor comerciale aplicabile uleiurilor de măsline și uleiurilor din resturi de măsline.
                  
               
                     (4)
                  
                  
                     În cadrul celei de a 113-a sesiuni ale sale, care va avea loc în perioada 28-30 iunie 2021, Consiliul membrilor urmează să adopte decizii de modificare a standardelor comerciale aplicabile uleiurilor de măsline și uleiurilor din resturi de măsline (denumite în continuare „deciziile de modificare”).
                  
               
                     (5)
                  
                  
                     Este oportun să se stabilească poziția care urmează să fie adoptată în numele Uniunii în cadrul Consiliului membrilor, deoarece deciziile de modificare vor avea efecte juridice asupra Uniunii în ceea ce privește comerțul internațional cu ceilalți membri ai Consiliului oleicol internațional (IOC) și vor putea influența în mod decisiv conținutul dreptului Uniunii, mai exact în ceea ce privește standardele de comercializare referitoare la uleiul de măsline adoptate de Comisie în temeiul articolului 75 din Regulamentul (UE) nr. 1308/2013 al Parlamentului European și al Consiliului (3).
                  
               
                     (6)
                  
                  
                     Deciziile de modificare care urmează să fie adoptate de Consiliul membrilor se referă la modificarea limitelor pentru anumiți parametri chimici ai uleiurilor de măsline și ai uleiurilor din resturi de măsline și la modificarea unei metode de analiză. Modificarea limitelor cuprinde înlocuirea limitei de α-tocoferol în uleiurile rafinate cu o trimitere la bunele practici de fabricație, fixarea limitei de acid oleic și de acid palmitic în uleiurile de măsline și în uleiurile din resturi de măsline, precum și fixarea unei limite pentru eritrodiol în uleiurile rafinate. Metoda de analiză se referă la stabilirea conținutului de stigmastadiene al uleiurilor vegetale. Deciziile de modificare au fost discutate pe larg de experți științifici și tehnici ai Comisiei și ai statelor membre din sectorul uleiului de măsline. Deciziile de modificare vor contribui la armonizarea la nivel internațional a standardelor privind uleiul de măsline și vor institui un cadru care va asigura o concurență echitabilă în cadrul comerțului cu produse din sectorul uleiului de măsline. Prin urmare, deciziile de modificare ar trebui să fie sprijinite.
                  
               
                     (7)
                  
                  
                     În cazul în care adoptarea deciziilor de modificare în cadrul celei de a 113-a sesiuni a Consiliului membrilor este amânată ca urmare a faptului că unii membri nu sunt în măsură să își dea acordul, poziția de a sprijini adoptarea deciziilor de modificare ar trebui să fie adoptată, în numele Uniunii, în cadrul unei eventuale proceduri de adoptare de către Consiliul membrilor prin schimb de corespondență, în temeiul articolului 10 alineatul (6) din acord. Procedura de adoptare prin schimb de corespondență ar trebui să fie inițiată înainte de următoarea sesiune ordinară a Consiliului membrilor din noiembrie 2021.
                  
               
                     (8)
                  
                  
                     În vederea apărării intereselor Uniunii, dacă este probabil ca poziția care urmează să fie adoptată în numele Uniunii să fie afectată de noi informații științifice sau tehnice prezentate înaintea sau în timpul celei de a113-a sesiuni, reprezentanților Uniunii în cadrul Consiliului membrilor ar trebui să li se permită să solicite amânarea adoptării deciziilor de modificare pentru o sesiune ulterioară,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul celei de a 113-a sesiuni a Consiliului membrilor din perioada 28-30 iunie 2021 sau în cadrul unei proceduri de adoptare a deciziilor de către Consiliul membrilor printr-un schimb de corespondență, care urmează să fie inițiat înainte de următoarea sesiune ordinară a acestuia din noiembrie 2021, în ceea ce privește standardele comerciale care se aplică uleiurilor de măsline și uleiurilor din resturi de măsline, este de a sprijini adoptarea de către Consiliul membrilor a deciziilor de modificare a standardelor comerciale care se aplică uleiurilor de măsline și uleiurilor din resturi de măsline și a metodei de analiză pentru stabilirea conținutului de stigmastadiene al uleiurilor vegetale (4).
         
         
            Articolul 2
            Dacă există probabilitatea ca poziția menționată la articolul 1 să fie afectată de informații științifice sau tehnice noi prezentate înaintea sau în timpul celei de a 113-a sesiuni a Consiliului membrilor, Uniunea solicită ca adoptarea de către Consiliul membrilor a deciziilor de modificare a standardelor comerciale sau a metodelor aplicabile uleiurilor de măsline și uleiurilor din resturi de măsline să fie amânată până la stabilirea poziției Uniunii pe baza respectivelor informații noi.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Luxemburg, 21 iunie 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  Decizia (UE) 2016/1892 a Consiliului din 10 octombrie 2016 privind semnarea, în numele Uniunii Europene, și aplicarea provizorie a Acordului internațional din 2015 cu privire la uleiul de măsline și măslinele de masă (JO L 293, 28.10.2016, p. 2).
         
            (2)  Decizia (UE) 2019/848 a Consiliului din 17 mai 2019 privind încheierea în numele Uniunii Europene a Acordului internațional din 2015 cu privire la uleiul de măsline și măslinele de masă (JO L 139, 27.5.2019, p. 1).
         
            (3)  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).
         
            (4)  A se vedea documentul ST 8638/21 la http://register.consilium.europa.eu